Den andre baglerkrigens tidslinje

Den andre baglerkrigen startet i 1204 med en dansk invasjon av Norge. I tre år kjempet birkebeinerne og baglerne mot hverandre i en meget flytende krig med mindre profesjonelle krigerflokker som ikke ga noe militært sluttsresultat for noen av partene på det store og langstrakte landet. Resultatet ble tredelingen av det norske riket ved freden sommeren 1208.

 1204 
 Kong Håkon Sverresson døde av sykdom eller gift den 1. januar 1204
 Guttorm Sigurdsson ble tatt til konge av birkebeinerhirden
 Baglerne samlet seg i Danmark om Erling Steinvegg om våren
 Valdemar Seier av Danmark besluttet å gi støtte til baglerne med deres tronpretendent Erling Steinvegg og seilte nordover til Viken i hans Norgestogtet med 300 skip og kom til Tønsberg den 17. juni 1204
 Erling Steinvegg bar jernbyrd i danskekongens nærvær og ble akseptert som kongssønn av Magnus Erlingsson
 Erling Steinvegg ble tatt til konge på Haugating i Tønsberg
 Valdemar Seier dro hjemover etter et fredelig opphold i Viken uten strid, og ga 35 krigsskip med fullt utstyr til baglerne
 Erling Steinvegg ble tatt til konge på Borgarting i Sarpsborg, all motstand hadde forsvunnet ved danskekongens tilstedværelse i Viken
 Dronning Margret flyktet til Värmland etter en mann som bar jernbyrd på vegne av henne, var stygt brent og senere druknet av birkebeinerne. Dronningen var anklaget for giftmord på hennes mann Håkon Sverresson
 Guttorm Sigurdsson som bare var 4 år gammel, dør i Nidaros ved 11. august 1204
 Håkon Galen som ble den mektigste blant birkebeinerne, var først tenkt som konge, men erkebiskop Eirik satte seg opp mot dette
 Inge Bårdsson ble tatt til konge på Øretinget etter et kongsvalg med tre kandidater som også var dattersønner av kong Sigurd Munn
 En deling av birkebeinerkongedømmet endte med Håkon Galen som jarl over Vestlandet med det militære ansvaret, og den nye konge Inge Bårdsson i Trøndelag og Nordland
 Erling Steinvegg, Filippus jarl og biskop Nikolas fór fra Tønsberg etter 29. juli med 35 skip langs kysten og tok leidang og alle kongsskylder helt fram til Bergen
 Beleiringen av Sverreborg 1204. Baglerne lå med sine skip ved Nordnes for å unngå utfall fra steinborgen der 200 birkebeinere holdt til, men kom ikke videre
 Baglerne drog ut fra Bergen nordover langs kysten og satte sysselmenn i herredene helt fram til Nordfjord
 Mangehøsten. Beleiringen av Sverreborg ble gjenopptatt av baglerne som reiste en stor kastemaskin som het Mange
 Baglerne stevnet ut fra Bergen om høsten til Viken forvarslet av nyheter om en birkebeinerflåte på vei fra nord
 Birkebeinerne kom til Bergen og vendte senere tilbake til Trøndelag
 En lokal konflikt mellom baglerne og birkebeinerne startet på Opplandene om vinteren med mange mindre sammenstøt
 Erik Knutsson overvintret hos birkerbeinerkongen Inge Bårdsson

 1205 
 Inge Bårdsson bød ut leidang over hele Trøndelag og alt land nordafor Stad tidlig om våren 1205
 Baglerne sendte ut 18 skip med sveithøvdingene Arnbjørn Jonsson, Nikolas Botolvsson, Lodin stallare, Gyrd Beinteinsson og Atle Gridkona etter 10. april til Stavanger
 Overfallet på Stavanger. Fra Fjøløy utenfor Mosterøy gikk baglerne til angrep på Einar kongsmåg (gift med kong Sverres datter Cecilia) som rømte inn i Svithunskirken. Baglerne lokket ham ut med løfter og fikk ham straks drept sammen med 4 andre menn, femti fikk grid
 Birkebeinerne kom til Bergen og videre til Viken
 Baglerne evakuerte Viken og seilte sør til Halland
 Inge Bårdsson ble tatt til konge på Haugating i Tønsberg
 Filippus jarl med 20 skip dro nordover fra Halland i håp om å komme uventet på birkebeinerne i Tønsberg, men en kogge avslørte dem ved Hvaler
 Baglerne snudde til Limfjorden ved Ålborg
 Baglerne brøt opp fra Danmark tilbake til Viken og gikk i land ved Högasund ved innløpet til Nordre elv (Göta älv), deretter sendte de skipene sine til Halland
 Biskop Nikolas med hans skip «Bokskreppa» kom til Halland og etterlot sitt skip der til bevoktningsstyrken på 240 mann ved Niså (Halmstad)
 En del av baglerne fortsatte på landevegen gjennom Båhuslen mens en annen del fór på sjøvegen med småskutene, alle styrkene møttes i Borg om høsten
 Baglernes hærtog til Nidaros. Fra Borg trakk baglerne sine skip opp i Glomma og videre på vassdragene til Mjøsa, gikk på land ved Lillehammer og så nord i Hedmark. De kom seg over fjellet og ned i Oppdal, så til Orkdalen og derfra inn til Nidaros
 Baglernes tog til Hardanger. 4 sveithøvdingene vendte om fra Opplandene til Hardanger der de fant og drepte noen få birkebeinere før de overfalt og massakrerte en birkebeinersveit på 25 mann på et roskip ved Avaldsnes på Karmøy
 Erling Steinvegg ble tatt til konge på Øretinget, de inntok Nidaros uten motstand fordi birkebeinerne hadde trukket seg vekk
 Håkon Galen seilte sørover fra Nidaros med en del av birkebeinerhæren og kom til Halland der de fant baglerskipene
 Trefningen i Niså om høsten. Håkon Galen kom overraskende på de 240 baglerne som ble slått på flukt etter en trefning der 30 ble drept sammen med Arnbjørn Troll. Alle baglerskipene ble ødelagt eller tatt som krigsbytte
 Håkon Galen vendte tilbake til Bergen
 Trefningene ved Tingvoll og Solskjel i Møre og Romsdal. To skuter var sendt ut for å speide utenfor Trondheimsfjorden, de ble oppdaget og tatt av birkebeinerne ved Tingvoll og Solskjel
 Baglerne forlot Nidaros etter birkebeinerne tok ei skute ved Agdenes og seilte inn i Trondheimsfjorden
 Trefningen i Lödöse sent høsten 1205. Baglerne som var fordrevet fra Niså, kom fram til den svenske havnebyen Lödöse der de kom over to skuter med birkebeinere ledet av sveithøvding Hallvard Lidfakse. Skutene ble erobret av baglerne som rodde disse fram til Trollhättan der de ble brent. Siden for de opp på Marker videre til Opplandene
 Erling Steinvegg overvintret i Oslo med menn over hele Østlandet mens Inge Bårdsson overvintret i Nidaros og Håkon Galen i Bergen

 1206 
 Baglerne startet skipsbygging i Viken for å erstatte tapet av krigsflåten på 35 skip som var tatt etter Trefningen i Niså, 22 skuter ble bygd
 Baglerne samlet alle deres skuter i Konghelle og drog sørover til Sørlandet der de kom over flere byrdinger som hadde samlet leidang i Kvinesdal for birkebeinerne. De ble tatt i Rekefjorden i Sokndal uten motstand tidlig i april
 Baglerne fortsatte langs kysten til like utenfor Bergen, men styrte ut forbi sørodden av Askøy ved Bergen etter at de fikk vite om at Håkon Galen hadde fått varsel om dem
 Trefningen i Vikingevåg på sørøstsiden av Byrknesøy ved Fensfjorden i Gulen ved 13. april. Der kom baglerne over tre av birkebeinernes byrdinger (små lastefartøyer) som ble erobret
 Håkon Galen sendte ut brev til Nidaros for å varsle Inge Bårdsson, men noen ble tatt av baglerne som realiserte at veien til Nidaros stod åpent
 Overfallet på Borgund ved 18. april. Baglerne sendte Filippus jarl med 4 skuter til Borgund i Sunnmøre der ei tjuesesse var under bygging og tok leidangen som var samlet for birkebeinerne. 18 ble drept og skipet ble ødelagt
 Overfallet på Veøy i Trondheimsleia øst for Hitra ved 21 april. Filippus jarl hørte at et annet langskip var under bygging på Veøy bevoktet av en skute. Begge ble tatt og ødelagt av to skuter i et rent overfall
 Blodbryllupet i Nidaros den 22. april 1206
 Baglerne la ut til Munkholmen med krigsbyttet den 1. mai mens birkebeinerne med 1200 mann gjentok byen Nidaros. Birkebeinerflåten var utslettet
 Håkon Galen brøt opp fra Bergen nordover, men mistet et skip og 15 mann ved et forlis utenfor Stad.
 Håkon Galen fant baglerne som hadde med seg 6 storskip og trakk seg til Hamarsundet på nordvestsiden av Tustna på Nordmøre. De ble reddet av været som hindret baglerne fra å sette etter Håkon Galen og hans mindre styrke
 Baglerne kom til Bergen og satt Sverreborg under beleiring for en andre gang
 Håkon Galen med forsterkninger fra Trøndelag drog sørover med 5 langskip og 13 skuter fram til de stoppet utenfor Atløy i Askvoll, Sunnfjord. Derfra seilte Håkon Galen med skutene fordi han ville overraske med et angrep på forsvaret rundt Bergen
 Trefningen i Mjømnesundet i Gulen. Der ble to skuter ledet av sveithøvdingene Martein Sodde og Kolbein Smørred overrasket av birkebeinerne som tok den ene
 Slaget i Bergen 1206 omkring Kristi himmelfartsdag mai-juni 1206
 Baglerne var blitt spredt etter kampene i Bergen, Filippus av Veien rodde nordover med 14 skuter
 Slaget i Moldefjorden sør for Selje kirke i Nordfjord. Filippus av Veien overrasket og tilintetgjorte birkebeineravdelingen på 5 langskip som var sendt til sør for Stadlandet av Håkon Galen, 200 til 240 ble drept sammen med deres leder Andres Dritljod
 Håkon Galen gikk opp i landet fra Bergen for å slutte seg til Inge Bårdsson
 Baglerne inntok Bergen på nytt, Filippus jarl dro østover med alle storskipene mens Erling Steinvegg dro langs Vestlandet og krevde til seg leidang
 Erling Steinvegg seilte gjennom Sauesundet øst for Atløy i Fjaler; om det er det sagt at ingen konge måtte fare der
 Erling Steinvegg feiret jul i Tønsberg
 Skipsbygging i Nidaros og Tønsberg av meget store krigsskip i resten av året 1206

 1207 
 Erling Steinvegg dør uventet av sykdom i Tønsberg i februar 1207
 Filippus jarl ble tatt til konge på Borgarting (Mariakirkegården i Sarpsborg) etter et kongsvalg
 Baglerne sendte 16 skuter ledet av Arnbjørn Jonsson, Eindrige Hegre, Nikolas Botolvsson, Arntor Foka og Gyrd Beinteinsson vestover fra Sarpsborg om sommeren
 Birkebeinerne fór med en meget stor flåte om sommeren, hvorav 3 svære storskip langs kysten fra Nidaros til Viken. 14 skuter ledet av Torstein Gemse og Svein Nepe ble sendt i forveien for rekognosering på sjøvegen
 Baglerne kom til Seløyene like vestafor Lindesnes der de fikk høre om Torstein Gemse som hadde kommet til Sokndal i Rogaland
 Slaget ved Hådyret vestafor Sokndalselven ved Egersund om sommeren
 Baglerne med opptil 35 skuter tilfredsstilt med seieren vendte tilbake til Jomfruland
 Baglerne skjulte seg i Portør fordi de hadde blitt varslet om den store birkebeinerflåten som seilte forbi
 Baglerne kom etter og la til i Stavern mens birkebeinerne styrte opp i fjorden til Tønsberg
 Slaget om Tønsberg 1207 i sommeren 1207
 Baglerne benyttet anledningen til et nytt sjøtog vestover og nådde Bergen
 Trefningen ved Tromlingene (småøyene utenfor Tromøya ved Arendal). Baglerne kom over 2 skuter som ble tatt ved Tromlingene og Skinnfelltangen på Flosta ved innløpet til Tromøysundet
 Beleiringen av Sverreborg i Bergen 1207. Baglerne inntok byen og beleiret steinborgen på nytt der 100-120 birkebeinerne holdt stand
 Filippus Simonsson kom til Bergen fra Opplandene. Steinborgen kapitulerte og ble sterkt skadet av baglerne
 Baglerne ble varslet om at Håkon Galen hadde vendt tilbake fra Tønsberg og drog ut på sjøen med hele hæren
 Trefningen i Krossfjorden sør for Bergen. Håkon Galen kom over baglerflåten i Krossfjorden og fulgte etter baglerne som forsøkte å unngå sjøslag, men lyktes ikke med å innhente disse helt fram til Bekkjarviksundet i Sunnhordland
 Inge Bårdsson dro fra Tønsberg til Oslo med 4 storskip
 Baglerne som kom tilbake til Tønsberg fra Bergen, seilte oppover Oslofjorden og fram til Hovedøya
 Slaget ved Oslo 1207
 Baglerne trakk seg tilbake til Tønsberg der de tok flere storskip
 Trefningen i Oslofjorden. Med 9 storskip forsøkt baglerne å angripe de 4 storskip, men birkebeinerne hadde raskere skip og utmanøvrerte baglerne
 Baglerne fulgte etter birkebeinerne til Langesundsfjorden og Stavern
 En flåte på tretti seil utenfor Langesundsfjorden skremte bort baglerne som seilte over til østre del av Viken
 Håkon Galen nådde Inge Bårdsson og sammen dro de til Tønsberg om høsten
 Baglerne seilte på nytt vestover og nådde Tromlingene
 Det første angrepet på Bergen 1207. Baglerne kom uventet på birkebeinerne som ble slått vekk opp i den dels reparerte steinborgen og tvunget til overgivelse
 Baglerne ødela Sverreborg for godt om høsten
 Baglerne drog til Nidaros fra Bergen
 Filippus Simonsson ble tatt til konge på Øreting uten motstand av trønderne midt i et uår
 Baglerne seilte sørover til Bergen ved 14. oktober 1207
 Det andre angrepet på Bergen 1207. Peter Støype som var gått tilbake til byen, ble på nytt jagd bort av baglerne som drepte 11 birkebeinere
 Seløyhøsten. Inge Bårdsson og Håkon Galen ble oppholdt av motvind i Seløyene sent om høsten med hele hæren deres
 Trefningen ved Tittelsnes desember 1207. Håkon Galen utkjempet et nattlig sjøslag med baglerne som kom seg forbi
 Baglerne kom til Haugesund der de ble kontaktet av budbringerne fra biskop Nikolas som forklarte at det var inngått våpenstillstand
 Baglerne overvintret i Tønsberg

 1208 
 Forhandlingene mellom biskop Nikolas Arnesson og erkebiskop Tore Gudmundsson skjøt fart om vinteren med diplomatisk kontakt mellom birkebeinerne og baglerne
 Biskop Nikolas kom til samtaler med Filippus Simonsson i Tønsberg og senere med Inge Bårdsson og Håkon Galen i Bergen om våren
 Forliksmøtet på Kvitingsøy om sommeren mellom birkebeinerkong Inge Bårdsson og baglerkonge Filippus Simonsson
 Kvitingsøy-forliket mellom baglerne og birkebeinerne ble inngått der Norge ble delt i to kongedømmer, det østlandske baglerriket og det vestlandsk-trønderske birkebeinerriket som selv er delt i to mellom Håkon Galen i Vestlandet og Inge Bårdsson i Trøndelag. Filippus Simonsson ble tvunget til å oppgi kongsnavnet, men beholdt kongerettighet på Østlandet
 Freden rådet i Norge for første gang etter flere tiår med uavbrutt krig

 Kilder 
 Sagaen om baglere og birkebeinere i 1979-boken Norges kongesagaer bind 3 av Dag Gundersen og Finn Hødnebø som flettet sammen baglersagaene i to versjoner, A og B til et verk oversatt til bokmål
 Nils Petter Thuesen Norges historie i årstall 2004 ISBN 82-458-0713-3

Kategori:Den andre baglerkrigen
Kategori:Konflikter i 1204
Kategori:Konflikter i 1208
Kategori:Tidslinjer